Tvey ár eftir at postavgreiðsla varð latin upp í høvuðsstaðnum, varð fyrsti regluligi postflutningurin millum Havnina og Norðoyggjar skipaður. Hetta var á summri 1872. Flutningurin gekk um Søldarfjørð, Syðrugøtu, Gøtugjógv, Norðragøtu og Leirvík til Klaksvíkar. Fyrsti postmaðurin á hesi leiðini var havnarmaðurin Conrad Nicolaisen. Seinni gekk leiðin víðari norður um fjall til bygdirnar við Hvannasund og heilt norður til Viðareiðis. Postavgreiðslan í Klaksvík lat upp í 1888. Í fleiri sýslum hava posthúsini verið knýtt at sýslumonnunum. Soleiðis var eisini í Norðoyggjum. Sýslumaðurin tá æt Klæmint Olsen. Hann var ættaður av Toftanesi í Leirvík og sat sum sýslumaður í sløk 40 ár. Frá 1871 til 1910. Klæmint Olsen var eisini landstingmaður. Í hansara tíð vóru gomlu sýslumanshúsini í Klaksvík eisini karmur um postavgreiðsluna. Hesi fyrstu sýslumanshúsini í Klaksvík vórðu bygd í 1860-unum. Sýslumaðurin flutti í húsini 3. oktober 1865. Tá Klæmint Olsen leggur frá sær, tekur Tummas Juul Petersen við sum sýslumaður og postavgreiðslumaður. Frammanundan hevði Tummas Juul Petersen verið postavgreiðslumaður í Fuglafirði frá 1903 til 1910. Um tað mundið, tá Tummas Juul Petersen tekur við starvinum í Klaksvík, verða nýggj sýslumanshús bygd, og í norðara endanum vórðu serlig høli gjørd til postavgreiðsluna burtur av. Í 1911 fluttu bæði sýslumansstarvið og postavgreiðslan í tey nýggju sýslumanshúsini, ið síðani vórðu karmur um postavgreiðsluna í bygdini tey næstu 55 árini. Tummas Juul Petersen sat í sýslumansstarvinum til 1927. Tá hann fór frá varð posturin í Klaksvík loystur frá sýslumansembætinum Samstundis gjørdust sýslumanshúsini frá 1911 postavgreiðsla burtur av. Frans Olsen úr Havn gjørdist nú sýslumaður í norðoyggjum, meðan Axel Petersen, ið var sonur Tummas Juul Petersen, tók við sum postavgreiðslumaður. Hann sat við postinum til 1966, og øll árini var sýslumanshúsið frá 1911 karmur um postavgreiðsluna í Klaksvík. Í 1947 vórðu húsini umbygd og fingu verandi útsjónd. Miðskeiðis í sekstiárunum varð nýtt posthús bygt í Klaksvík. Tann 24. juni 1966 flutti postavgreiðslan í tey nýggju húsini, sum vórðu bygd í miðbýnum tætt við gamla tingstaðin heimi í Vági, og samstundis tók Niels Jacob Jacobsen við sum postavgreiðslumaður. Niels Jacob, sum var ættaður sunnan úr Vági og hevði arbeitt á posthúsinum har, kom á posthúsið í Klaksvík at arbeiða í 1942. Hann sat sum postavgreiðslumaður til 1986. Síðani 1986 hevur Jóhan Sigurðson verið posthúsleiðari í Klaksvík. Tá posthúsið flutti úr gomlu Klaksvíkini heim í Vág, varð gamla posthúsið selt til danska løgmálaráðið, sum umbygdi húsini til løgreglustøð. Í gott og væl 30 ár hevur løgreglan hildið til í hesum gamla posthúsinum og fyrrverandi sýslumanshúsinum Úti í Klaksvík. Nú í summar varð nýggj løgreglustøð, ið er bygd tætt við núverandi posthúsið heimi á Vágsbø, tikin í nýtslu. Hetta merkir, at tað gamla posthúsið í Klaksvík nú stendur tómt. Hvat hendir við húsinum vita vit ikki. Eina ferð í tíðini-frá umleið 1920 til umleið 1970-lógu 14 bygdaposthús undir postavgreiðsluni í Klaksvík. Í Kalsoynni var talan um bygdirnar Syðradal, Húsar, Mikladal og Trøllanes. Á Kunoynni var talan um bygdirnar Kunoy og Haraldsund. Á Borðoynni vóru tað bygdirnar Árnafjørður, Norðdepil og Múli. Á Viðoynni vóru tað Viðareiði og Hvannasund. Síðani vóru tað bygdirnar Kirkja og Hattarvík á Fugloynni og Svínoy. Í dag eru bygdaposthúsini í Norðoyggjum bert fýra í tali. Á Kalsoynni hevur eitt avgreiðslupostboð avloyst øll fýra bygdaposthúsini. Avgreiðslupostboð, sum koyra frá posthúsinum í Klaksvík, røkja í dag postliga samskiftið við íbúgvarnar í Kunoy, Haraldsundi, Árnafirði, Norðdepli, Múla og Hvannasundi. Eftir eru sum nevnt bert fýra bygdaposthús og tey eru: Viðareiði, Svínoy, Kirkja og Hattarvík. Í dag eru 16 starvsfólk á posthúsinum í Klaksvík. Av hesum eru 10 postboð og avgreiðslupostboð, meðan seks fólk arbeiða inni á posthúsinum. Taka vit avgreiðslupostboðið í Kalsoynni og bygdaposthúsini við, er talan um 21 fólk, sum arbeiða í økinum, ið hoyrir undir postavgreiðsluni í Klaksvík.